Casahamlet

**Casahamlet** foi un estudio de teatro nado na cidade da Coruña en 1998 fundado por Manuel Lourenzo e Santiago Fernández. Á súa vez, créase unha compañía de teatro profesional (Compañía Casahamlet) e unha revista (*Casahamlet, revista de teatro*). Esta última, imprímese na Imprenta Provincial da Coruña.

## Historia 
### Fundación 
Ante a necesidade de formación de novos actores, Casahamlet orixinouse nun primeiro momento como unha asociación do teatro e outras artes relacionadas (fotografía, cinema, radio, televisión…). Outro dos obxectivos que presenta é a lonxevidade da que pretende dotar as publicacións para que así perduren no tempo.

Porén, tamén emprenderon diversos proxectos enfocados a diferentes ángulos: literatura, produción, realización, dirección, interpretación, mundo plástico e sonoro etc. Como consecuencia, en 1999 a compañía creou unha revista de teatro co obxectivo de promover novos autores galegos. Esta herdou o nome da propia compañía, que a denominou *Casahamlet: Revista de teatro.*  Esta revista non soamente é un espazo para a publicación de obras, senón que tamén dá lugar a outros apartados estruturándose así cada publicación nunha primeira parte dedicada ao estudo teórico das diferentes artes relacionadas co teatro como pode ser o cinema, a radio, ou o audiovisual. A segunda parte da revista proxéctase como un apartado orientado á creación propia, mentres que o último apartado trataríase dun espazo exclusivamente de documentación do contido teórico e das artes no ámbito galego.

Tanto a compañía como a revista atribuíronlle un valor ao campo audiovisual de Galiza sendo un dos iniciadores máis importantes do cinema e do teatro galego.

Alén de Manuel Lourenzo e Santiago Fernández, o proxecto foi secundado por Euloxio Ruibal, Xesús Pisón, Gustavo Pernas Cora, Roberto Salgueiro, Raúl Dans etc.

### Colaboradores 
Ao longo dos catorce números, publicaron na revista numerosos autores entre os cales destacan pola súa reiterada participación: Manuel Lourenzo, João Guisan, Xesús Pisón, Raúl Dans, Gustavo Pernas Cora, Euloxio R. Ruibal, Roberto Salgueiro, Luísa Villalta, Henrique Rabuñal Corgo, Roberto Vidal Bolaño, Isaac Ferreira, Chus Pato, Jacobo Paz, Marcos Abalde, Eva F. Ferreira, Xavier Lama.

Inicialmente o director da revista foi Francisco Pillado Mayor, substituído no número 10 por Isaac Ferreira. O consello de redacción formábano Santiago Fernández, Manuel Lourenzo e Xesús Pisón, e do consello científico (a partir do nº 10) formaban parte Santiago Fernández, Manuel Lourenzo, Cilha Lourenço, Jacobo Paz e Xesús Pisón. Do deseño encargábase Miguelanxo Varela, e da ilustración Xosé Luis de Dios, Perfecto A. Estévez, Manuel Lourenzo, Aurichu Pereira, Ana Pillado Vega, Xesús Pisón, Blanca Silva, Miguelanxo Varela.

### Ámbitos 
Alén de publicar a revista anual, representan obras teatrais profesionais, algúns membros da compañía como Gloria Rico, Chus Álvarez ou Cilha Lourenço imparten cursos, nos cales se traballa a expresión oral e a corporal, interpretación e improvisación ou divulgación de material informativo, así como programas ou publicacións.

## Características 
Casahamlet naceu como a única revista teatral en galego xunto coa revista *RGT*. Iniciouse principalmente para a investigación e difusión do teatro galego, así como para dar a coñecer autores galegos e promover novos creadores, que tras aparecer nesta revista, gran parte acadaron certa importancia nos anos posteriores.

As obras teatrais publicadas nesta revista caracterízanse por seren na súa maioría teatro galego contemporáneo. Boa parte desta produción créase baixo a autoría do propio Manuel Lourenzo, mais tamén se importan traballos de autores internacionais tales como Heidi Kühn-Bode ou Carlo Goldoni.

As creacións expostas na revista presentan un mínimo movemento escénico, sen grandes adornos ou escenarios, atribuíndolle maior importancia ao actor ou actriz, ao texto e á lingua.

## Traballos 
A seguir, na seguinte táboa móstranse os 14 números publicados da revista co seu respectivo título e o ano de publicación ademais dos autores que participaron en cada número coa súa correspondente obra:

;Espectáculos

A maior parte das representacións teatrais enfocadas a un público xuvenil son de creación propia.
**O soño das cidades* (1999) Manuel Lourenzo
**O xardín dos contos* (2000) Manuel Lourenzo e Pedro Rubín
**Mamasiña, que medo* (2005) Chus Pereiro
**Animaliños* (2006) Roberto Vidal Bolaño

Porén, os espectáculos dirixidos a un público máis adulto destacan por seren adaptacións.
**Plenilunio* (1998) Chus Pato
**O incerto señor Don Hamlet, príncipe de Dinamarca* (2000) Cunqueiro
**Hamlet e familia* (2001) Cunqueiro, Shakespeare e Müller
**Fidalgo* (2011) Ramón Otero Pedrayo

## Notas
## Véxase tamén 
### Bibliografía 
* 
* Revista Casahamlet, Casahamlet (2000). *Teatro Galego na Coruña*. A Coruña
* Revista Casahamlet, Casahamlet (2001). *María Casares*. A Coruña
* Revista Casahamlet, Casahamlet (2002). As paisaxes do drama. A Coruña
* Revista Casahamlet, Casahamlet (2003). *Monólogos*. A Coruña
* Revista Casahamlet, Casahamlet (2004). *Dramaturgos*. A Coruña
* Revista Casahamlet, Casahamlet (2005). *A cidade*. A Coruña
* Revista Casahamlet, Casahamlet (2006). *Teatro Histórico*. A Coruña
* Revista Casahamlet, Casahamlet (2007). *Amor*. A Coruña
* Revista Casahamlet, Casahamlet (2008). *Teatro fantástico*. A Coruña
* Revista Casahamlet, Casahamlet (2009). *O teatro de Xesús Pisón*. A Coruña
* Revista Casahamlet, Casahamlet (2010). *Personaxes*. A Coruña
* Revista Casahamlet, Casahamlet (2011). *Cunqueiro*. A Coruña
* Revista Casahamlet, Casahamlet (2012). *Teatro e Audiovisual*. A Coruña
* 

### Ligazóns externas
* 
* 
* 
* Biblioteca da UDC
* Catálogo Biblioteca UDC
*